- IPURU
- <
- 2
- >

2
2:1-4
Pulu Yemone Olio Lipa Tapondomba Kinia Mindili Naa Nombo Yu Pea Molomolo Akumu Paa Ulu Awili Olandopamo Kene ‘Wendo Naa Pamili.’ Ningu Nokoko Kondangi Akumunga Ungu Se
1 ⸤Manda, Malo sika angellomanga olandopa molemo⸥ akumunga, ⸤Pulu Yemone olio-kinia ungu peangama sembá mele Yesusini nimba sirimu⸥ sika u pilierimuluma siye kolopo naa pilipuli kamu mundupu kelemolo kene aku ungumu konopu kimbu sipu ambolopo molamili. 2-3 ⸤Pulu Yemone u olionga anda-kolepalima-kinia ungu nimba panjipa mi lierimu ungumuni ono nokorumu kinia⸥ Pulu Yemone olionga anda-kolepalima ⸤ungu-mane ‘Mosisini sipili.’ nimba⸥ ‘angellomane ⸤Mosisi ningu siee.’ nirimu kinia⸥ yunga ungu-mane niringi aku ungu-manema tondolo pumba perimu. Kanu ungu-manema naa pilku pulua toringi yomboma seko kinjeringimunga méle kalolima liltingi. Kiniá Pulu Yemone olio lipa tapondopa, ‘Mindili nolemolá ulkana wendo ongo na-kinia pea molko kondonge aulkana pangi.’ nilimú ulu akumu paa olandopamo. Pe angellomane u ningu siringi unguma pulua toringi kinia mindili noringi liemu Pulu Yemone olio kiniá lipa tapondombando tapondolemo ulu Ye-Awili ⸤Yesusi⸥ yuni yuyu u kumbi lepa nimba sirimu aku ulu paa olandopamo mundupu keliemulu liemu pe olio ulu-pulu-kiri selemolomanga nambi sepo kowa pumbu mindili naa nomoloye? ⸤Kiniá Pulu Yemone olio-kinia ungu konde se nimba panjipa mi lierimumu pelemo walemanga⸥ Pulu Yemone olio lipa tapondoli kongonomo paa olandopa akumunga olio manda kowa paa naa pumulú.
Pulu Yemone olio lipa tapondomba mele ungu akumu u kumbi lepa Ye-Awili ⸤Yesusi⸥ yuni yuyu nimba sirimu kinia pe aku ungu nirimumu pilieringi yemane yando oliondo ninguli: “I ungumu paa sika.” niringi. 4 Aku siku ningu molangi Pulu Yemone kepe ‘ ‘Malonga ungumu paa sika.’ ningu kuru mondangi.’ nimba kanu yema lipa tapondopa tondoloma sirimu kinia onone lipa ora sirimu ulu-tondoloma seringi. Pulu Yemone Mini Kake Sélimunga tondolomo lipa yuyu konopumuni pilipale kongono molo ungu lupa lupama senge tondoloma ungu ningu siringi yomboma moke sepa sirimu. ⸤Pe kanu ungu kondemo ‘Paa piliangi.’ nimba Pulu Yemone yuyu kanu ungu kondemo lipa tapondorumu liemu kanu ungumu pilku likuli munduku kelenge yomboma “Mindili nangi.” naa nimbáye?⸥
2:5-18
Pulu Yemone ‘Yesusi Yu Yunga Genupilima Mele Molopili.’ Nirimu Ungu Se
2:5-13
Yesusi Yu Ye Paa Peanga Olandopamone Olio Lipa Tapondopa Molopo Kondomolo Aulkamo Akisinderimu Yemonga Ungu Se
5 Ma konde se wendo ombámondo nikimulu aku mamo Pulu Yemone ‘nokangi.’ nirimu akumu angellomando naa nirimu. 6 Aku mólo. Pulu Yemonga bokuna ⸤yombomane ma pe wendo ombámo nokongema⸥ ungu se nimba sipa nimbale:
“⸤Pulu Yemo,⸥
nuni olio yomboma nambolka mélema
konopu lekole
olio kanoko imbi silinuye?
Mana-yombomane melemele yomboma
nambi semu-na nuni kondo kolko nokolenoye?
7 ⸤Nuni yombomando ninindu:⸥
“ ‘Yomboma angellomanga laye-kolo
maniandopa molangi.’ nimbú.” nirinu.
⸤Pe⸥ nuni ononga imbima ambolko paka tondoko,
nambama siku,
8 ‘onone mélema pali nokangi.’ nirinu.”
nimba molemo. Pulu Yemone ‘Mana-yombomane mélema pali nokangi.’ nirimu bokuna molemo liemu Pulu Yemone méle serimumanga seluri kepe ‘Onone naa nokangi.’ nirimu mélse paa naa lemó.
Aku-sipa na-kolo ⸤‘yombomane mélema pali nokonge’ nilimú nimba molemo mele kiniá aku sipu nimbu naa kanolemolo.⸥ Kiniá ‘yombomane mélemanga mare naa nokolemele.’ nimbu kanolemolo. 9 ‘Aku sika na-kolo kiniá ⸤mana-ye selu sika⸥ yunga imbi kinia nambatolo mélemanga pali paa olandopa molkomo.’ nimbu kanolemolo. Akumu Yesusi. U Pulu Yemone olio we kondo kolopa ‘yu yomboma lipa tapondopa ononga pali kolali sepa mindili nomba kolondopili.’ nimba ‘yu angellomanga mania mele molopili.’ nirimu. Yu mindili nomba kolorumumunga Pulu Yemone yu mélemanga pali namba olandopa sipa yunga imbi ambolopa paka tondorumu nimbu kanolemolo.
10 Akumunga ungu se pea niembo: Pulu Yemone mélema pali serimu, yu mélemanga pali Pulu Yemo. Yuni yuyu pilipale mélema serimu, akuma kiniá nokolemo akumunga yuni yombo awisili nimba taltopa ‘Nanga bolangoma molko, na kinia pea kopu sepo molamili.’ nirimu kinia ono lipa tapondopa, mindili nolemolá aulkana wendo lipa, yu-kinia molko kondonge aulkana lipa mondorumu yemo ‘mindili nopili.’ nirimu akumu papu nirimu. Yu mindili norumumunga yu ye paa peanga sumbi nílimu molopa ono lipa tapondopa mulu-koleana pungí aulkamo lipa ora simbando memba pulimú. 11 ⸤Yuni Pulu Yemonga bolango awisili manda mulu-koleana memba pulimúmunga pulumu i-sipa:⸥ Yu kinia ono kinia yombo talape selumu. Ye sene yomboma lipa tapondopa ‘Pulu Yemone kanopa ‘yunga yombo kake selima’ nimba kanopili.’ nilimú yemo kinia kanu yemone yomboma lipa tapondolemo-na ono Pulu Yemone kanopa ‘nanga yombo kake selima’ nimba kanolemo yomboma kinia olionga Lapa selumu. Akumunga yuni onondo “Ango” nimbando pipili naa kololemo. 12 Akumunga u ungu se nimbale:
“⸤Pulu Yemo,⸥ nu moleno mele
nanga genupilindu nimbu simbú.
Ono-kinia pea nu popo tomolondo
maku topo molomolo kinia ono pilku molangi
konane nimbu nu kape nimbú.”
nirimu. 13 Akumunga kelepa walte yuni ungu se nimbale:
“⸤Nanga genupilimane selemele mele⸥
nane ⸤aku sipu⸥ Pulu Yemone
“Na nokombo.” nirimu mele ‘Sika sembá.’
nimbu pilipu taka lepo molombo.”
nirimula.
Akumunga ungu se pea nimbale:
“Pulu Yemone na bolango sirimuma kinia
pea molemolo.”
nirimula.
2:14-18
Yesusi Olio Lipa Tapondombando Mana-Ye Au Lierimu Ungu Se
14 Bolangomando ⸤‘Nanga genupilima’⸥ nirimu akumu mana-yombomando nirimu, akumunga, Yesusi yu ‘ono-mele molambo.’ nimba mana-ye au lepa molorumu. ‘Ononga nimbu kolondopole kololi ulu-pulumu nokolemo yemo topo mania mundambo.’ nimba aku sipa mana-ye au lepale kolorumu. Kololi ulu-pulumu nokolemo ye akumu ⸤kurumanga nokoli⸥ depelemo. 15 ‘Kolongendo alieli konopu kimbu siku pipili kolko mindi molemele yomboma aku siku molemele aulkana wendo liembo.’ nimba Yesusi kolorumu. ⸤Kurumanga nokoli Setenene⸥ ‘Ono pipili kolangi.’ nilimú akumu ka-ulkana mele panjilimú. 16 ‘Yesusini aku sipa serimu akumu angelloma lipa tapondombando paa naa serimu.’ nimbu kanolemolo; ‘Eporayamone kalopa liltimu yomboma lipa tapondombando paa sika serimu.’ nimbu kanolemolo. 17 Akumunga, yunga genupilima mana molemele mele yu aku sipa mana molopa ono umbuna selemo molo mindili nolemele aku sipa uluma pali yu-kinia selu-sipa wendo naa olkanje manda mólo. Yu yombomanga kondo kolopa Pulu Yemo popo tondoli ye-awili olandopamo molopa Pulu Yemonga kumbikerena aku kongonomo tondolo mundupa ambolopa molomba aulka se lupa naa perimu. Yu Pulu Yemone ‘yombomanga ulu-pulu- kirima omba mania pupili.’ nimbá, yu-kinia konopu seluna pupili molonge kongonomo sembando aku sipa mana-ye se mindi omba molorumumunga kiniá aku kongonomo manda sepa molemo. Wenje manda naa sepa molka. 18 Yu-kinia kondi topa manda lieli ulu awisili wendo omba, mindili norumu akumunga, yomboma-kinia kondi topa manda lieli uluma wendo olemo kinia yuni manda ono lipa tapondolemo.
3:1—4:13
Yesusinga Imbi Awilimu Paa Olandopa, Mosisinga Imbi Awilimu Maniandopamonga Ungumu

- IPURU
- <
- 2
- >

© 1998 Wycliffe Bible Translators, Inc.