- GALLESIA
- <
- 1
- >

GALLESIA
Pollone GALLESIA Yomboma Pepá Topa Sirimu Bokumu
Pollone I Pepá Topa Sirimumunga Ungu-Pulu Mare
Ungu-pulu mare inia yakondo gomo 676 molemo.
Kolea Gallesia akumu disiriki ningu poropinji niringila. Pulu Yemonga bokuna semondo nilimúnje, mimi siku naa pilielemele. Pollo Gallesia pumba andorumu semane mare Lipa Mundorumu Yema 13:16—14:25 mele, 16:6, 18:23 molemo.
Gallesia pepámonga ungu-pulu se i-sipa: U Juda yomboma mindi Yesusinga talapemo moloringi. Aku-sipa na-kolo pe Pollo Juda yombo naa molko yombo-lupama moloringi koleamanga awisili andopa semane peangamo topa sirimu kinia kanu yombo-lupamanga mare Yesusinga talapena sukundu oringi kinia umbuna se wendo orumu. Kanu umbunamo i-sipa: Mosisini Pulu Yemonga ungu-mane sirimuma u Juda yombomane pilku liku seringi mele kanu yombo-lupamane naa pilku seringimunga Juda ye marene ninguli: “Juda yombo naa molemele yombomane Karasinga yomboma kamu molongendo yema kinia kangoma kinia Mosisini ungu-mane sirimu mele pilkuli ononga kangi se kopisiku makaye seko wendo liengi. Mosisini ungu-mane sirimuma pali pilku liku sangila.” niringi. (Ungu se Lipa Mundorumu Yema 15:5 molemo. Akuna 15:1-6 pali kanani. “Mólo.” niringi mele 15:19-21 molemo.)
Kanu Juda yema Gallesia poropinjina andoko Karasinga talapena yombo moloringimando ninguli: “ ‘Sika.’ ningu kuru mondolemele ulu akumuni mindi ono naa lipa tapondomba. Mosisini ungu-mane sirimuma pilku liku sangila.” niringi-na-kolo Pollone nimbale: “Paa mólo!” nirimu. “Yesusi Karasi yu ‘Sika.’ nimbu kuru mondolemolo ulumuni mindi Pulu Yemone olio kanopale olionga ulu-pulu-kirima siye kolopa, ‘konopu sumbi nimba peli yomboma’ nimba kanolemo, yu-kinia pea konopu seluna pupili manda kapu sepo molemolo aulkamo akisindilimú. Kanu ulumuni mindi olio molopo kondopo mindi pumulú ulu-pulumu limulú aulkamo akisindilimú. Karasi-mambele kanu aulkamo. Mosisini ungu-mane sirimu akumane olio lipa tapondomba ulu se naa pelemo.” nimba i pepámo ono topa sirimu. Ungu akumunga ungu-pulu tondolo se Gallesia 2:16 molemo.
Boku Romo kinia Gallesiatolo ungu tondolo awisili selu-sipa. Ungu-pulu mare bokumunga pealemekondo “26. lo”, “18. katim skin”, “31.3. pikinini bilong God”, “45. stretpela man”, “2. arapela lain” molemo kanani. Ya ungu-pulumu pora nikimu.
1
Kolomongo-Awili 1-2
Pulu Yemone Yuyu Pollo Nimba Taltopa “Karasinga Kongonomo Sende-Pu.” Nimba Lipa Mundorumu Ungu Se
1:1-5
Pollone I Pepámo Tombando U-Pulu-Pulu Torumu Ungumu
1 Na Pollo, Yesusini “Nanga kongonomo sende-pu.” nimba lipa mundorumu ye se. ⸤Mana-⸥yombomane ‘Aku kongonomo se-pu.’ ningu na ningu naa taltoringi. ⸤Mana-⸥ye sene “Nanga kongonomo sende-pu.” nimba lipa naala mundorumu. Yesusi Karasi kinia Karasi kolorumu kinia topa makisinderimu Lapa Pulu Yemo-tolone mindi na “Olonga kongonomo sende-pu.” ningu liku mundoringili.
2 Nane ono Karasinga yombo talapemo kolea Gallesia ⸤poropinji⸥ taonomanga maku toko molemele yomboma i pepámo topo sikiru. ⸤Na kinia pea kongonomo kopu sepo selemolo⸥ genupili pea molopole i pepámo topo sikiru.
3 Olionga Lapa Pulu Yemo kinia Ye-Awili Yesusi Karasitolone ono we kondo kolko, ‘Ono konopu pe nipili taka leko molangi.’ niengili. 4 Kanu Ye-Awili Yesusi Karasi yuni yuyu ‘Olio lipu tapondambo. Olionga ulu-pulu-kirima mania pupili. Olio, mana-yomboma ulu-pulu-kirimanga sukundu naa molangi lipu tapondopo wendo liembo kene ononga nimbu kolondambo.’ nimba kolondorumu yemo. Aku serimumu Lapa Pulu Yemone ‘Sani.’ nirimu mele pilipa lipa sembando aku serimu. 5 Kanu Lapa Pulu Yemonga imbimu kamu alieli-alieli ola molopa mindi pulimú. Aku sipa sika sepili.
1:6-10
Semane Peanga Selu Mindi Pelemo Ungumu
6 Karasini ono we kondo kolopale ononga nimba senderimumunga Pulu Yemone “Ono nanga yomboma molangi waa.” nirimu mele ono pilku liltingi mele nondoko konopu topele toko, ⸤ye marene⸥ “Semane peangamo topo sikimulu mele piliangi.” nilimili semane se lupa pilku molemelemonga na ono-kinia konopu kiri panjipu konopu awisili kimbu sipu molio. 7 Aku-sipa na-kolo kanu semanemo sika semane peangamo mólo. ⸤Semane peanga se lupa paa naa pelemo!⸥ Ye marene ono seko sembambu siku “Karasinga semane peangamo topo sikimulu.” ningu ungu mare lupa topele-mapele toko Karasinga semane peangamo seko kinjingí sekemele. 8 Aku-sipa na-kolo olione kepe, mulu-koleana molemo angello sene kepe, semane peanga se lupa topo sipu, olione ono u-pulu-pulu topo sirimulu semane peangamo mindi naa tomulu liemu ⸤aku sipa kolo tomba yemo⸥ Pulu Yemone ‘Yu alieli mindili nomba molopili.’ nimba ⸤kolea-kirina lipa⸥ mundopili. 9 U nane ya nindu mele kiniá kelepo nikiru: U semane peangamo ‘Sika.’ ningu pilku liltingi kanumu yombo sene naa topa sipa, “Semane peangamo tokoro.” nimba semane se lupa topa simu liemu ⸤Pulu Yemone⸥ ‘Yu alieli mindili nomba molopili.’ nimba ⸤kolea-kirina lipa⸥ mundopili.
10 Kiniá nane ya ungu nikirumu ‘Yombomane na kape ningu ‘ye peangamo.’ niengi.’ nimbu nikiru molo ‘Pulu Yemone na kape nimba ‘ye peangamo.’ nipili.’ nimbu nikiruye? Molo ‘Yombomane pilkuli konopu siengi.’ nimbu semane peangamo topo siliuye? Nane ‘Yomboma konopu siengi.’ nimbu unguma selkanje na Karasinga kongono sendeli kendemande ye se naa molka.
1:11-24
Pulu Yemone ‘Pollo Kongono Andopa Sepili.’ Nimba, Nimba Taltorumu Mele Semanemo
11 Nanga ⸤Karasi pilieli⸥ genupilima, nane semane peanga ono topo sirindu kanumu ⸤mana-⸥yombo sene konopumuni pilipale na nimba sirimu semane se mólo. ‘Akumu paa piliangi.’ nimbu nikiru. 12 Kanu semane peangamo ⸤mana-⸥yombo sene na topa sirimu-na pilipu lipu andopo naa topo sirindu. Kanu semanemo yombo sene na mane naa sirimula. Paa mólo. Yesusi Karasini ‘Kanu semanemo Pollo piliepili.’ nimba na semane peanga akumu lipa ora sirimu-na pilipu liltindu.
13 ⸤Na u ‘Karasinga semanemo ungu sika se paa mólo.’ nimbu pilipu paa konopu lupa pepili molorundumunga Karasini yuyu na naa lipa ora silkanje paa pilipu naa lilka.⸥ Na u molorundu mele ono semanemo pilieringi. Na u Juda yombomanga ungu-manema paa pilipu sepo molopo, ono Pulu Yemo kape ningu popo toringi mele nane aku sipu sepo molopole, Karasinga yombo Pulu Yemonga talapena moloringima paa tondolo mundupu mindili lipu sipu, ‘Yomboma pali Karasinga ungumu kamu munduku keleangi. Yunga talapemo kamu pora nimba mania pupili.’ nimbu aku serindu. 14 Na-kinia selu-wele meringi Juda yemanga awisili topo akilendepo, nane Juda yombomanga ulu-puluma paa olandopa pilipu sepo molopo, olionga anda-kolepalimanga ungu-manema paa tondolo mundupu pilipu lipu, ‘Yomboma pilku liku seko molko, kanu ungu-manema paa munduku naa keleangi.’ nimbu ungu-manema paa mimi sipu nokorundu. 15 Aku-sipa na-kolo na u naa meangi Pulu Yemone na we kondo kolopa ⸤‘yunga yemo molambo.’ nimba,⸥ nimba taltorumu, kanu Pulu Yemone yuyu sembá mele konopumuni pilipale 16 ‘Nane yunga Malo kanopo imbi siembo.’ nimba lipa ora sirimu. ‘Juda yombo naa molko yombo-lupa molemelena na andopo yunga semane peangamo topo siembo.’ nimba yunga Malo na lipa ora sirimu. ⸤Konopu topele topo Karasinga ye se molopole⸥ nane ⸤mana-⸥yombo sendo “Na nambi sembonje? Semane peangamo piliambo na toko si.” naa nirindu. 17 Na u aku sipu naa molambo Yesusini u kumbi lepa “Nanga kongonomo sende-paa.” nimba lipa mundorumu yema kolea-awili Jerusalleme moloringina naala purundu. ⸤‘Pulu Yemone na mane sipili.’ nimbu⸥ sumbi sipu kolea Arepia pumbu akuna wale mare molorundu. Pe kelepo kolea-awili Damasikasindu yando ⸤ombo ungu-mane sipu⸥ molorundu.
18 Kanu-kinia ⸤Pulu Yemone yunga Malo na u lipa ora sipili pe⸥ kalia-ingi yopoko omba purumu kinia ‘Na Pita kanopo imbi siembo.’ nimbu Jerusalleme pumbu, yu kinia pea koro talo molorundu. 19 Yesusini “Nanga kongonomo sende-paa.” nimba lipa mundorumu yemanga se pea naa kanorundu. Ye-Awilimunga genu Jemisi mindi kanorundu. 20 Nane i semane pepána topo sikirumu kolo naa tokoro. Pulu Yemo kanopa molopili mi lepo ono nimbu sikiru akumu paa sika nimbu sikiru. 21 Pe na kolea Siria kinia Sillisia poropinjitolonga andorundu. 22 Kolea Judia disiriki sukundu kolea wemanga Karasinga yombo talapemane na naa kanoringi. 23 Serindu mele semanemo mindi u pilieringi. Akumu i-sipa: “Olio ⸤Karasinga yomboma⸥ andopa mindili lipa sirimu ye kanumuni semane peangamo u ‘Kamu mania pupili.’ nirimu semane peanga kanumu kiniá yuni andopa topa silimú.” ningu yombomane semane toko siringimu mindi pilieringi. 24 Pe Pulu Yemone na-kinia serimu mele pilkuli Pulu Yemo kape ningu imbi ambolko paka tondoringi.

- GALLESIA
- <
- 1
- >

© 1998 Wycliffe Bible Translators, Inc.